อยากซื้อหุ้นโรงพยาบาลลงทุนยาว ๆ ต้องเริ่มอย่างไรบ้าง
ประการแรก “ประเภทของหุ้นโรงพยาบาล”
ก่อนอื่นขอแบ่งหุ้นโรงพยาบาลออกเป็นสองประเภทคร่าว ๆ ได้แก่ โรงพยาบาลที่เน้นจับกลุ่มลูกค้าต่างประเทศ เช่น BDMS BH และประเภทที่สอง คือ โรงพยาบาลที่เน้นลูกค้าท้องถิ่น เช่น VIBHA CHG เป็นต้น หลายคนอาจแย้งว่า มันคลุมเครือ แต่ข้อเท็จจริงก็คือ โรงพยาบาลแต่ละแห่งเขาก็มีนโยบายจับลูกค้าที่เน้นเป็นพิเศษ การที่ตั้งใจจะเลือกว่าจะลงทุนกับโรงพยาบาลประเภทไหนนั้น จะทำให้สามารถจับจุดวิเคราะห์ได้ถูก เพราะหากเป็น รพ. ที่เน้นต่างชาติ ก็ต้องดูภาวะเศรษฐกิจของประเทศนั้น ๆ เป็นสำคัญ ยกตัวอย่างเช่น หุ้นโรงพยาบาล ที่จับลูกค้ากลุ่มตะวันออกกลาง พอประเทศในกลุ่มมีปัญหาเศรษฐกิจ ก็มาใช้บริการน้อยลงนั่นเอง

ประการที่สอง … “ดูตัวเลขทางการเงิน”
ตัวเลขทางการเงินที่ดูกันหลัก ๆ ก็คือ ความถูกแพงของราคาหุ้นเมื่อเทียบกับกำไร หรือ PE , มูลค่าทางบัญชีต่อหุ้น เมื่อเทียบกับราคา หรือ P/BV , อัตราส่วนผลตอบแทนต่อส่วนของผู้ถือหุ้น หรือ ROE การเปรียบเทียบจากตัวเลขทางการเงิน ช่วยบอกคร่าว ๆ ได้ว่า หุ้นตัวไหนถูก หรือแพง และหุ้นตัวไหนให้ผลตอบแทนกลับมาดีกว่ากัน โดยอาจเปรียบเทียบเบื้องต้นกับหุ้นหลาย ๆ ตัวก่อน จากนั้นเมื่อเลือกมาได้ ค่อยมาเจาะดูย้อนหลังก็สามารถทำได้

ประการที่สาม … “ดูการเติบโต”
โรงพยาบาลหลายแห่งมีเป้าหมายการเติบโตแตกต่างกัน ขอยกตัวอย่างโรงพยาบาลที่เคยเติบโตจากกลยุทธ์ ดังต่อไปนี้
1) กลยุทธ์การเติบโต ด้วยการควบรวมกิจการ กลยุทธ์นี้เคยใช้ได้ผลดีในอดีต โรงพยาบาลที่อยากโตเร็ว ๆ ก็ใช้วิธีการซื้อโรงพยาบาลอื่น แล้วนำมาปรับปรุงใหม่ สวมแบรนด์ของเขาเข้าไป ซึ่งได้ผลดี
2) กลยุทธ์สร้างโรงพยาบาลใหม่ในพื้นที่เฉพาะ กลยุทธ์นี้ต้องอาศัยเวลา ต้องก่อสร้างโรงพยาบาลตั้งแต่เริ่มต้น สร้างเสร็จก็ต้องรอให้คนไข้เต็ม จนเลยจุดคุ้มทุน ใครที่ถือหุ้นโรงพยาบาลที่ขยายตัวจากการสร้างตึกใหม่ ก็ต้องรอกันหน่อย เพราะหลังจากสร้างเสร็จก็มีค่าเสื่อมราคา ค่าใช้จ่ายต่าง ๆ ตามมามากมาย
3) กลยุทธ์จับกลุ่มเฉพาะทาง กลยุทธ์นี้น่าสนใจยิ่ง มีโรงพยาบาลแห่งหนึ่งจับกลุ่มคนจีนที่อยากมีลูก ทำตัวเป็นผู้เชี่ยวชาญด้านนี้โดยเฉพาะ ซึ่งก็ได้ผลดี ทำให้มีลูกค้าเพิ่มขึ้น และมากไปกว่านั้น เขายังไปเปิดศูนย์เฉพาะทางที่เมืองจีน นั่นคือโรงพยาบาล EKH นั่นเอง
4) กลยุทธ์อื่น ๆ ยังมีกลยุทธ์อีกมากมายหลายรูปแบบ เข่น สร้างศูนย์พักคนชรา รับลูกค้าประกันสังคม และอื่น ๆ เป็นต้น
ความรู้ทางการเงิน,ตลาดการเงิน & ผลิตภัณฑ์และบริการทางการเงิน